als_Latn dik_Latn sag_Latn
Dita e dytë e ndeshjeve të Kupës së Shqipërisë në volejboll për femra, Grupi B, vuri përballë Tiranën dhe Partizanin, në një ndeshje spektakolar dhe mjaft emocionuese. Të dy ekipet vinin nga fitoret në ndeshjet e para në grup dhe sfida mes tyre ishte vendimtare për ekipin që do të kualifikohet për në gjysmëfinale. Që në setin e parë u dallua qartë se ky derbi do të ishte mjaft i fortë dhe me rivalitet. U deshën pikët shtesë që vajzat e kuqe të triumfonin me shifrat 26-24. Në setin e dytë dominimi i Partizanit është më i madh dhe diferenca e pikëve është 13, ku vajzat e drejtuara nga Roland Tare fitojnë 25-12 dhe janë komode, duke udhëhequr 2-0 me sete. Dukej se gjithçka do të përfundonte, por ishte seti i tretë që fut Tiranën në lojë. Bardheblutë fitojnë me lehtësi 25-11 dhe mbajnë gjallë shpresat. Mjaft emocionues zhvillohet seti i katërt, ku tashmë janë vajzat e Tiranës që fitojnë me pikët shtesë, 26-24 dhe barazojnë rezultatin në 2-2. Seti final flet totalisht për Tiranën, e cila ka marrë zemër, ndërsa të kuqet janë të demoralizuara dhe nuk kanë aspak forcë në parket. Tirana fiton thellësisht 15-3 dhe gjithë takimin 3-2, duke qenë e kualifikuar për në gjysmëfinale, ndërsa Partizanit i duhet të fitojë sot në sfidën e tretë me Apoloninë, për të qenë dhe ai në katër më të mirat e Kupës së Shqipërisë së bashku me Barleti Volley, Teutën dhe Tiranën. Në ndeshjen tjetër që u zhvillua po dje në pallatin e sportit “Asllan Rusi”, Vllaznia mund me vështirësi Apoloninë. Në setin e parë shkodranet nisin menjëherë shkëputjen dhe arrijnë të fitojnë 25-17. Në të dytin loja ka qenë e ekuilibruar, teksa janë fieraket që fitojnë me pikët shtesë, 26-24, duke barazuar shifrat. Por vetëm kaq, pasi Vllaznia kalon me sukses dhe dy setet e tjera, madje me të njëjtin rezultat 25-23, duke fituar të gjithë takimin 3-1. Shkodranet mbajnë ndezur shpresat për kualifikim, edhe spe do ta kenë të vështirë, pasi sot do të luajnë me Tiranën, ndërsa Partizani do ta ketë disi më të lehtë me Apoloninë.
Rezultatet
Tirana-Partizani 3-2
(24-26, 12-25, 25-11, 26-24, 15-3)
Vllaznia-Apolonia 3-1
(25-17, 24-26, 25-23, 25-23)
Renditja
Skuadra N F P Sete
Tirana 2 2 4 6-2
Partizani 2 1 3 5-3
Vllaznia 2 1 3 4-1
Apolonia 2 0 2 1-6
als_Latn als_Latn ron_Latn unk hun_Latn unk als_Latn por_Latn ron_Latn crh_Latn hun_Latn dik_Latn